Ekspolitimann trolig funnet død
Christopher Dorner forskanset seg tirsdag i hytta ved feriestedet Big Bear i San Bernardino-fjellene 13 mil nordøst for Los Angeles. Da politifolkene nesten hadde tatt seg inn i hytta ved å skjære seg gjennom veggen, hørte de et enkelt skudd, og så tok hytta fyr. Noen timer senere fant politietterforskere forkullede levninger etter det som etter alt å dømme er Dorner. Den omfattende politijakten på Dorner startet onsdag i forrige uka da politiet etterlyste ham i forbindelse med drapene på en sikkerhetsvakt og hans forlovede søndag den 3. februar. Torsdag ble ytterligere én person drept og to andre såret i to separate skyteepisoder hvor Dorner antas å være gjerningsmannen. De tre ofrene var alle politifolk. Dorner har selv lagt ut et manifest på sin Facebook-side hvor han erklærer krig mot politifolk og deres familier. I manifestet begrunner han dette med at politiets oppsigelse av ham i 2008 var urettmessig.
Levninger er funnet i den nedbrente hytta som den drapsmistenkte politimannen gjemte seg i.